వ‌డ్డీ రేట్లు య‌థాత‌ధం...!
- ద్రవ్యోల్బణ పరిస్థితుల ప్రభావం కొనసాగుతోంది
-  వృద్ధిరేటు 7.6 శాతానికే పరిమితం
-  జీఎస్‌టీతో ఆర్థిక వ్యవస్థకు కొంత మేలే
-  బ్యాంకులతో కలిసి పనిచేస్తాం: ఆర్‌బీఐ
-  ప్రత్యేకతలే కనబడని పరపతి సమీక్ష!
                 న్యూఢిల్లీ: అందరూ ఊహించినదే జరిగింది.. 'భారతీయ రిజర్వు బ్యాంకు' (ఆర్‌బీఐ) మూడో ద్వైమాస పరపతి విధాన సమీక్షలో వడ్డీరేట్లను యథాతథంగానే ఉంచింది. ఆర్‌బీఐ గవర్నర్‌ రఘురామ్‌ రాజన్‌ నేతృత్వంలో మంగళవారం నిర్వహించిన చివరి పరిపతి విధాన సమీక్షలోనూ ఎలాంటి మెరుపులు కనిపించలేదు. మిస్టర్‌ పర్‌ఫెక్ట్‌గా పేరున్న రాజన్‌ చివరి సమీక్షలోనైనా ఆశ్చర్యకర నిర్ణయాలను ప్రకటించి.. తన ప్రత్యేకతను చాటుతారని ఊహించిన వారికి నిరాశే ఎదురైంది. పరపతి విధాన సమీక్షలో ఆర్‌బీఐ కీలక వడీరేట్లలో ఎలాంటి మార్పులు చేయలేదు. రెపోరేటును 6.5శాతం, నగదు నిల్వల నిష్పత్తిని (సీఆర్‌ఆర్‌) 4 శాతం వద్దే కొనసాగింస్తున్నట్లుగా ప్రకటించింది. రివర్స్‌ రెపోరేటును 6శాతం, ఎంఎస్‌ఎఫ్‌ రేటును 7శాతం వద్ద యథాతథంగా ఉంచారు. ఈ ఆర్థిక సంవత్సరానికి (2016-17లో) 7.6 శాతం వద్ధిరేటు నమోదు అయ్యే అవకాశం ఉన్నట్లుగా ఆర్‌బీఐ అంచనా కట్టింది. తగ్గింపునకు ఆస్కారం ఉన్నప్పటికీ ఆర్‌బీఐ అధిక వడ్డీ రేట్లను కొనసాగిస్తూ ప్రగతి నిరోధకంగా వ్యవహరిస్తోందన్న విమర్శలు వస్తున్న నేపథ్యంలో కేంద్ర బ్యాంకు ఈ దిశగా చర్యలు చేపడుతోందని భావించినప్పటికీ ఆర్‌బీఐ తన మునపటి విధానానికే కట్టుబడుతూ వడ్డీరేట్లను యథాతథ స్థాయిల్లోనే ఉంచింది. తదుపరి పరపతి సమీక్షా సమావేశం వచ్చే అక్టోబరు 4న ప్రభుత్వం కొత్తగా నియమించనున్న 'మానిటరీ పాలసీ కమిటీ' (ఎంపీసీ) ఆధ్వర్యంలో జరగనుంది.
ద్రవ్యోల్బణంపై ప్రత్యేక దృష్టి నిలపాల్సిందే..
ఇటీవలి కాలంలో ఆహారోత్పత్తుల ధరలు పెరుగుతుండడంపై ఆర్‌బీఐ ఆందోళన వ్యక్తం చేసింది. పప్పులు, తృణ ధాన్యాలతో పాటు కీలక ఆహారోత్పత్తుల ధరల నియంత్రణపై సర్కారు ప్రత్యేక దృష్టిని కేంద్రీకరించాలని ఆర్‌బీఐ ప్రభుత్వానికి సూచించింది. తాజా గణాంకాల ప్రకారం కూరగాయల ధరలు స్వల్పంగా దిగి వచ్చాయని పేర్కొంది. మార్చి 2017 నాటికి ద్రవ్యోల్బణం సూచీని 5 శాతానికి కట్టడి చేయాలని ఆర్‌బీఐ నిర్దేశించుకున్నప్పటికీ.. ఈ మధ్య కాలంలో ఐదు శాతం కంటే పెరగడం కొంత ఆందోళనకరమేనని పేర్కొంది. జూన్‌ 2016లో రిటైల్‌ ద్రవ్యోల్బణం సూచీ 5.77 శాతానికి ఎగిసింది. గతేడాది ఇదే జూన్‌ మాసంలో ఇది 5.40 శాతంగా నమోదయ్యింది. ద్రవ్యోల్బణం సూచీని 5 శాతానికి నియంత్రించడం కష్టమేనని ఆర్‌బీఐ అభిప్రాయపడింది. 7వ వేతన సంఘం ప్రతిపాదనలు ధరలపై ప్రభావం చూపవచ్చని పేర్కొంది. ఈ పరిణామాన్ని చాలా జాగ్రత్తగా పరిశీలించాల్సి ఉందని పేర్కొంది.
తగ్గింపు బదిలీ ఆశించిన స్థాయిలో లేదు..
ఆర్థిక వ్యవస్థలో ద్రవ్య సప్లైని సులభతరం చేస్తూ ఆర్‌బీఐ ఇప్పటి వరకు పలు వడ్డీరేట్లను తగ్గించిననప్పటికీ బ్యాంకులు వాటిని తమ వినియోగదారులకు ఆశించిన స్థాయిలో బదిలీ చేయకపోవడం పట్ల ఆర్‌బీఐ కొంత అసంతృప్తిని వ్యక్తం చేసింది. వడ్డీరేట్లను తగ్గించకుండా బ్యాంకులు కొత్త పద్ధ్దతులను అనుసరించాయని రాజన్‌ పేర్కొన్నారు. త్వరలోనే పీ2పీ అప్పులుపై నూతన విధివిధానాలతో పాటు కార్పొరేట్‌ బాండ్ల మార్కెట్‌కు విధివిధానాలు ప్రకటిస్తామని రాజన్‌ తెలిపారు.
బ్యాంకులతో కలిసి పని చేస్తాం..
మొండి బాకీల నియంత్రణకు బ్యాంకులు తీసుకుంటున్న చర్యలను రాజన్‌ ప్రశంసించారు. కాగా కొన్ని బ్యాంకులు మొండి బాకీల శుభం పలికేందుకు అదనపు చర్యలు కూడా తీసుకున్నాయన్నారు. ఎక్కువ ఒత్తిడి ఉన్న ఎన్‌పీఎలను మళ్లీ పునరుద్ధరిస్తున్నాయన్నారు. ఇందుకోసం అనేక ఆర్‌బీఐ పథకాలు ఉన్నాయన్నారు. ఏ సమస్య పరిష్కారం కోసం అయినా బ్యాంకులతో కలిసి పని చేయడానికి సిద్దంగా ఉన్నామన్నారు. 'వస్తు సేవల పన్ను' (జీఎస్‌టీ) అమలుపై రాజన్‌ మాట్లాడుతూ ఇతర దేశాల్లో ఈ తరహా పన్ను వల్ల ద్రవ్యోల్బణంపై ప్రభావం పడిందన్నారు. అయితే ధరలు పెరగడం తాత్కాలికమేనని పేర్కొన్నారు. వేటి ధరలు పెరుగు తాయో, తగ్గుతాయే చెప్పడానికి అనేక అంశాలపై ఆధారపడి ఉన్నాయన్నారు. మార్చి 2017 నాటికి 5 శాతానికి నియంత్రించాలని లక్ష్యంగా పెట్టుకుం దన్నారు. ఏప్రిల్‌ 2017కు ముందు జీఎస్‌టీ అమలులోకి తేవడం కష్టమేనని అన్నారు. వచ్చే ఆర్థిక సంవత్సరం ద్వితీయార్థంలో ద్రవ్యోల్బణంపై జిఎస్‌టి పూర్తి ప్రభావం కనిపించొచ్చన్నారు. బిల్లు ఇంకా రూపకల్పనలోనే ఉండగా అప్పుడే ఈ విషయంపై మాట్లాడడం సరికాదని ఆయన అన్నారు. ఏకీకత వస్తు సేవల పన్ను(జీఎస్టీ) అమలుతో బిజినెస్‌ సెంటిమెంట్‌ పెరుగుతుందని, పెట్టుబడులు మరింతగా ఆకర్షించవచ్చని రాజన్‌ చెప్పారు.
మీ స్నేహితులకు రికమెండ్ చెయ్యండి